tartuNLP/wikipedia-smugri-20251201 huggingface dataset:
Laadruum

Laadruum, ka lastiruum, trümm (ingl.k. "cargo hold") on ruum laevas, milles veetakse lasti. Lastiruum on ehitatud ja sisustatud, arvestades lasti, mida laev vedama hakkab.
Laadruumid paiknevad laeva topeltpõhja ja teki vahel ning mitmetekilistel laevadel ka tekkide vahel vahetekkidel. Erisuguse – tükk-, puist-, külmutatud või jahutatud – lasti veoks sisustatakse laadruumid erinevalt.
Kirjeldus.
Kaubalaevu lastitakse laeval olevate kraanade ja/või sadama laadimisseadmete abil. Laevu lastitakse kas vertikaalselt – last tõstetakse kailt laeva lastiruumi kohale ning lastakse alla trümmidesse või horisontaalselt – last viiakse või liigub ise lastiruumi selleks ehitatud pardaluukide ja rampide kaudu, mis võivad paikneda kas laeva vööris, ahtris või küljel. Osal laevadel kasutatakse mõlemat lastimisviisi. 
Tükikaubaaluste lastiruumid ehk trümmid (ingl.k. "cargo hold") on võimalikult vertikaalsete seintega. Vahetekk (ingl.k. "tweendeck") eraldab laevatrümmi kaheks osaks - ülemiseks ja alumiseks trümmiks. Vahetekk võimaldab vähendada mitmekihiliselt virnastatud pakkeüksustele mõjuvat rõhku, kuna väheneb virnastatavate kihtide arv. Kahe laevateki vahele ehitatud vahesein (ingl.k. "bulkhead") eraldab üht laeva lastiruumi (trümmi) osa teisest. 
Ro-ro laevade lastiruum koosneb sõiduradadest ehk rajameetritest. Liikumine ühelt tekilt teisele toimub piki siserampe, kaldteid või suurte lastiliftide abil. Tekil on rohkesti kinnituskohti lastide kiireks ja kindlaks kinnitamiseks. Puistlastilaevade trümmid on enamasti pealt avatud, tükikaubalaevade trümmid aga trümmiluukidega suletavad. 
Trümmiluuk (ingl.k. "freight hatch") on laevatrümmi pealt kattev paksust lehtterasest luuk. Trümmiluugid liiguvad enamasti hüdraulika toimel. Ülemise teki veekindlad luugid paiknevad laevatekist kõrgemal ja avanevad laeva teljega piki- või ristisuunas. Valmistatakse erinevatel põhimõtetel avanevaid trümmiluuke - kõrvale libistatavaid, ülestõstetavaid, kokkuvolditavaid, pealt tõstetavaid ja virnastatavaid jms. Kuna trümmiluugi kaanel veetakse sageli laste, peab see olema tugeva konstruktsiooniga. Konteinerite ja muude raskete lastide tõstmiseks on mõnedel laevadel ka pukk-kraanad, mis võivad liikuda laevatekil rööbastel. 
Tankerite lastiruum koosneb erinevatest lastitankidest. Lastitankide pinnad on töödeldud vastavalt veetavate lastide omadustele. Kuna osa lastidest vajab pidevat soojendamist, varustatakse tankid vedellasti voolavuse tagamiseks küttesüsteemiga. Lastitankide küttesüsteem on tankeri lastitanki paigutatud terastorustik, milles ringleb kuum aur või kütteõli. Lastitankides veetava bituumeni, raske vedelkütuse jms suure viskoossusega vedelike kuumutamine on vajalik nende voolavuse säilitamiseks. 
Kütusetankerite lastitorustik ja ventiilide süsteem on ehitatud tavaliselt nii, et ühel laevareisil saab vedada samaaegselt mitut liiki mootorikütuseid. Tankerite last pumbatakse laevast välja tankeri enda võimsate lastipumpade abil.
Johann Arro (advokaat)

Johann Arro (ka Johan Arro; 19. aprill 1888 Tartu – 2. märts 1942 Unžlagi vangilaager, Gorki oblast, Venemaa) oli eesti advokaat.
Ta oli 1921–1929 vandeadvokaadi abi Tallinnas ja 1929–1940 vandeadvokaat Tallinnas. 
Arreteeriti NKVD poolt 22. veebruaril 1941 Tallinnas, suri vangistuses Unžlagi laagris Gorki oblastis.
Johann Daugull

Johann Daugull (4. veebruar 1867 Tartu – 7. juuli 1936) oli eesti advokaat.
Johann Daugull lõpetas 1884. aastal Tartu kubermangugümnaasiumi ja 1891. aastal Tartu ülikooli õigusteaduskonna ("cand. jur.")
Ta oli kohtuametnik Saratovis, 1892. aastal määrati ta kohtuametikandidaadiks Saratovi Ringkonnakohtu juurde ja Astrahani kubermangus, kus oli 1894. aastast Saratovi kohtupalati sekretäri abiks. 1896. aastal nimetati ta Nikolajevkas (Astrahani kubermangus) linnakohtunikuks. 
Asus 1899 Tallinna, oli seal kuni surmani vandeadvokaat. Aastatel 1902–1906 oli ta Tallinna Linnavalitsuse liige. 1919. aastal oli ta Vannutatud Advokaatide Nõukogu asutajaliige.
Rauna piirkond

Rauna piirkond (läti keeles "Raunas novads") oli 1. järgu haldusüksus Lätis.
Läti Rahvastikuregistri andmetel oli 1. jaanuaril 2012 Rauna piirkonna elanikest lätlasi 89,27%, venelasi 5,33%, valgevenelasi 2,29%, poolakaid 1,50% ja teistest rahvustest inimesi 1,61%.
Piirkond moodustati 2009. aastal Cēsise rajooni Rauna ja Drusti vallast. 2021. aastal liideti Rauna piirkond Smiltene piirkonnaga.
Tiiger

Tiiger ("Panthera tigris") on kaslaste sugukonda pantri perekonda kuuluv imetaja.
Toitumine.
Tiigrid eelistavad saakloomi jahtida öösel. Eelistatuimad saakloomad on pühvlid ja hirved, ent ta rahuldub ka ahvide, madude, konnade, kilpkonnade või termiitidega. Ta oskab ka kala püüda. Mõnikord sööb tiiger ka okassigu.
Paljunemine.
Emasloom kasvatab 2–4 kutsikat kaks aastat. Selle aja jooksul ta uusi kutsikaid ei saa. Umbes pooled poegadest surevad enne täisealiseks saamist.
Eluviis.
Väga palava ilmaga armastab ta end vees karastada – tiiger on hea ujuja. Öösel on tiiger väga hõivatud: ta peab vahetpidamata kontrollima oma valduse piire, märgistades neid korduvalt uriini ja väljaheidetega. Jahti peab ta samuti öösel. Tiigri päevad mööduvad puhates.
Tokyo Tower

Tokyo Tower on tele- ja vaatetorn Jaapanis Tōkyōs Minato eriringkonnas. See on 332,5 meetrit kõrge. See on kõrguselt teine rajatis Jaapanis. Selle kuju on inspireeritud Eiffeli tornist. 2008. aasta seisuga oli seda alates avamisest külastatud 157 miljonit korda.
Friedrich Wilhelm Treuer

Friedrich Wilhelm Treuer (4. oktoober / 16. oktoober 1835 Paldiski – 20. detsember 1917 / 2. jaanuar 1918) oli Eesti vaimulik.
Ta õppis aastatel 1846–1853 Tallinna gümnaasiumis. Tartu Ülikoolis õppis ta aastatel 1855–1859. Pärast ülikooli lõpetamist töötas ta õpetajana Tallinnas. Ordineeriti õpetajaks 23. juulil / 4. augustil 1861.
Ta oli aastatel 1861–1864 Kadrina Katariina koguduse adjunktõpetaja. Aastatel 1864–1876 oli ta sama koguduse õpetaja. Lahkus ametist haiguse tõttu 2. detsembril / 14. detsembril 1876.
Pime keskaeg

Pime keskaeg on eelkõige inglise keeles ("Dark Ages") kasutatav nimetus perioodile Lääne-Rooma keisririigi langemisest kuni Karolingide renessansini, s.o ligikaudu 6.–10. sajandini. Ajajärgu "pimedus" ei tähenda siinses kontekstis mitte hinnangut, vaid viitab informatsiooni vähesusele selle ajaperioodi kohta.
Nimetus pärineb ladinakeelsest väljendist "saeculum obscurum", mida kirikuajaloolane Cesare Baronio kasutas esmalt perioodi (10.–11. sajandini) kohta paavstluse ajaloos.
Periood langeb kokku Heribert Illigi esitatud ebateadusliku ideega fantoomajast, mida polevat kunagi eksisteerinud ja mis olevat tagantjärele kronoloogiasse lisatud.
Frank Harary

Frank Harary (11. märts 1921 New York – 4. jaanuar 2005 Las Cruses) oli ameerika matemaatik, kaasaegse graafiteooria rajajaid.
Elukäik.
Harary oli Süüriast ja Palestiinast pärit juudi immigrantide vanim poeg. Ta sündis kohas, kuhu 1930. aastatel ehitati Empire State Building. Bakalaureuse- ja magistrikraadi sai Brooklyni kolledžis aastatel 1941 ja 1945, doktorikraadi California ülikoolis Berkeleys 1948. aastal.
Aastatel 1948–1986 töötas Michigani ülikoolis (University of Michigan). Aastast 1987 kuni surmani oli New Mexico osariigi ülikooli (New Mexico State University, Las Cruses) arvutiteaduse teaduskonna professor ja emeriitprofessor. Ta oli baasajakirjade Journal of Combinatorial Theory ja Journal of Graph Theory üks asutajaid.
Frank Harary oli Aberdeeni (1972), Lundi (1978), Exeteri (1992) ja Makedoonia (Kreeka) ülikooli audoktor.
Teaduspanus.
Kõige laiemat mõju on avaldanud tema elegantne monograafia graafiteooriast, mis on tõlgitud ka saksa, vene ja jaapani keelde.
Harary panus graafiteooriasse on mitmekesine. Erilist huvi on äratanud järgmised alateemad:
Frank Harary on kirjutanud üle 700 artikli, neist 300 kaasautorina koos oma õpetajate, kolleegide või õpilastega.
Harary Eestis.
Harary sai Eestis tuntuks pärast tema monograafia venekeelse tõlke ilmumist aastal 1973 (muid publikatsioone oli tollal raske kätte saada). Tänu tema austajate initsiatiivile õnnestus korraldada Frank Harary külaskäik Eestisse 1989. aasta kevadel. Tema ametlik vastvõtt ja avaloeng toimusid Tallinna Botaanikaaias, kuhu oli kokku tulnud graafiteoreetikuid Eestist, Lätist, Leedust, Valgevenest ja Ukrainast.
Eestit külastas ta loengutega kolm korda. Esines esimesel Eesti graafide ja rakenduste konverentsil Käärikul 1991. aasta kevadel. See konverents oli pühendatud Frank Harary 70. sünnipäevale. Viimased külastusloengud toimusid 1993. aastal Tartus ja Tallinnas, lisaks osales ta festivalil Aegna saarel. Teine Eesti graafide ja rakenduste konverents Tallinnas 2006. aastal oli pühendatud Frank Harary mälestusele .
Toomas Kall

Toomas Kall (sündinud 16. oktoobril 1947 Tallinnas) on eesti näitekirjanik, humorist, karikaturist, tõlkija ja ajakirjanik.
Toomas Kall lõpetas 1966. aastal Tallinna 21. Keskkooli, õppis aastatel 1966–1969 Tartu Riiklikus Ülikoolis ajalugu ning 1970–1972 eesti filoloogiat.
Ta on töötanud kultuurilehe Sirp ja Vasar huumorikülje toimetajana (1971–1978), komöödiateatri Vanalinnastuudio kirjandusala juhatajana (1980–1987), kultuurilehe Sirp peatoimetajana (1990–1994). Aastast 1994 on ta vabakutseline.
Alates 1965. aastast avaldanud karikatuure ja humoreske Eesti ajakirjanduses.
Toomas Kall on Eesti Kirjanike Liidu liige alates 1984. aastast.
Ta on üks 40 kirjale allakirjutanutest.
Looming.
Raamatud.
' "Okipäev. Poeem. Üks päev läbi minu elu". Tänapäev, 2024. ISBN 978-9916-17-563-7.
Hageri kirik

Hageri Lambertuse kirik on kirik Hageri kihelkonnas Harjumaal, tänapäevase haldusjaotuse järgi Hageris Kohila vallas Rapla maakonnas.
Kirikut kasutab EELK Hageri Lambertuse kogudus.
Hageri esimene kirik ehitati Taani valitsusajal ajavahemikus 1219–1254; täpse aja kohta andmed puuduvad, järeldada võib, et hoone oli 13. sajandist pärinev kellatornita kivihoone. Esimest korda on allikais mainitud Hageri Lamberti kirikut ja preestrit 1424. aastal.
Põhjasõda jättis Hageri kiriku puutumata, kuid 8. mail 1710 süttis ta kahjutulest ja nii rängalt, et kolm aastat peeti jumalateenistusi Sutlema mõisas. Kiriku ülesehitamist alustati pastor Joachim Nicolaus Wilckeni ajal 1713. aastal ja kirik valmis 1726. aastal. Eesti rahvusliku kirjanduse looja Friedrich Reinhold Kreutzwald leeritati Hageri kirikus.
Kuna koguduse liikmete arv oli kasvanud, siis asuti 1891. aastal uut (praegust) kirikut ehitama. Kiriku projekteeris arhitekt Erwin Bernhardt, see valmis 1892. aastal ning selle pühitses 13. septembril 1892 Eestimaa kindralsuperintendent Magnus Heinrich Ferdinand Hörschelmann.
2011. aastal lõpetati kirikus oreli restaureerimine.
Khumiso Ikgopoleng

Khumiso Stephen Ikgopoleng (sündinud 5. detsembril 1979) on Botswana endine poksija.
Ikgopoleng osales sulgkaalus (kuni 57 kg) 2004. aasta Ateena olümpiamängude poksivõistlustel, kuid kaotas oma kohtumise 2. ringis ja jäi edasisest medaliheitlusest välja ning kukk-kaalus (kuni 54 kg) 2008. aasta Pekingi olümpiamängude poksivõistlustel, kuid kaotas oma kohtumise veerandfinaalis hilisemale kuldmedali- ja olümpiavõitjale Badar-Uugan Enkhbatynile (Mongoolia) ja jäi edasisest medaliheitlusest välja.
Ajalooline krahvkond

Ajaloolised krahvkonnad Inglismaal on muistsed Inglismaa allüksused Suurbritannias, mida on aastasadu kasutatud eri eesmärkidel, eelkõige kohtukorralduseks, maksude kogumiseks ja sõjaväe korraldamiseks. Hiljem on need olnud aluseks kohalike omavalitsuste loomisel ja parlamendi valimisel. 
1888. aastal moodustati kohalike omavalitsuste õigusaktiga Inglismaal 1889. aastal halduskrahvkonnad ("administrative counties") ja krahvkond-linnad ("county boroughs").
Kuid vaatamata sellele, et ajaloolised krahvkonnad ei oma enam haldusfunktsioone, on need jätkuvalt piirkonna kultuuri- ja spordielu ühendaja rollis. 
Ajalooliste krahvkondade nimistu.
Ajaloolisi krahvkondi on Inglismaal kokku 39.
Tervikomavalitsus (Inglismaa)

Tervikomavalitsus Inglismaal (inglise keeles "unitary authorities of England") on haldus- ja omavalitsusüksus Suurbritannias Inglismaal, kus krahvkonnatasandi ja ringkonnatasandi haldusfunktsioonid on ühitatud. 
Põhiliselt loodi tervikomavalitsused Inglismaal 1990. aastail. Kokku on neid 55 (2009). Tervikomavalitsused katavad vaid osa Inglismaa territooriumi (vaata kaardilt).
Tervikomavalitsused võivad täiendavalt omada "borough"' või "city" staatust, kuid mingeid täiendavaid õigusi see staatus tervikomavalitsusele ei lisa.
Tervikomavalitsustega sarnase staatusega omavalitsusüksused.
Scilly saared, mida loetakse eripiirkonnaks ("sui generis" staatusega) võib lugeda tervikomavalitsusega sarnase staatusega omavalitsusüksuseks. Ka peamistes linnastutes moodustatud 36 linnkrahvkonna linnaosa ("metropolitan boroughs") on sisuliselt tervikomavalitsuse funktsioonidega.
Kõpu kirik

Kõpu Peetri kirik on EELK Viljandi praostkonna kirik Viljandi maakonnas Kõpu vallas Kõpus. 
Kirikut kasutab Kõpu Peetri kogudus. Kirikus on umbes 200 istekohta. 
Kiriku ehitus algas 1821. aastal ja valmis 1825. aastal. 1906. aastal asendati algne puust torn kivist torniga. 1999. aasta suvel renoveeriti kirikuhoone katus. 
Orelimeister Guido Knauffi mõningatel andmetel 1860. aastatel, teiste andmete järgi 1882. aastal valminud orel on üks selle meistri Eesti orelitest. Säilinud on veel Viljandi Pauluse ja Kolga-Jaani kiriku orel. 2007. aastal lõppes pilli restaureerimine.
Kirikutekstiilide kavandite autor ja tööde tegija on kunstnik Reet Talimaa.
Kantar Emor

Kantar Emor (2016. aastani TNS Emor) on 1990. aastal loodud Eesti turundusuuringute ja konsultatsioonide pakkuja. Ettevõtte ärinimi on AS Emor. Alates 2001. aasta algusest kuulub Emor üleilmsesse turundusteabe kontserni Kantar.
Suur-Londoni linnastu

Suur-Londoni linnastu (inglise keeles "Greater London Urban Area") on linnastu Suurbritannias Inglismaal, mis hõlmab suurema osa Suur-Londoni regiooni haldusalast (välja arvatud mõned külad ja maapiirkonnad) ja väljaspool regiooni halduspiiri Ida-Inglismaa ja Kagu-Inglismaa regioonidesse kuuluvaid külgnevaid tiheasustusega alasid.
Linnastu väline piir jääb Metropolitan Green Beltist sissepoole, seetõttu on ta väiksem London commuter belti piiridest. 
Statistika keskvalitsuse andmetel kuulus linnastusse 2001. aastal 50 asulat. 
Elanikke 8 505 000 (2005). 
Pindala 1623,3 km² (2001).
Kõpu kirik (täpsustus)

Kõpu kirik on mitme Eestis olnud või eksisteeriva kiriku nimetus:
Rainer Sarnet

Rainer Sarnet (sündinud 3. märtsil 1969 Rakveres) on Eesti filmi- ja teatrilavastaja. 
Ta on õppinud Rakvere 3. Keskkoolis ja lõpetanud 1998. aastal Tallinna Ülikooli filmirežii erialal. 
Ta on töötanud animastuudios Stuudio B ja filminud reklaame. Aastatel 1993–1995 avaldas ta koos Rein Pakuga ajalehtedes Hommikuleht ja Nelli Teataja koomikseid. Lisaks on ta kirjutanud arvustusi ja töötanud "copywriter"'ina.
Isiklikku.
Tema elukaaslane on lavastuskunstnik Laura Pählapuu, neil on poeg Hugo Sarnet.
Rutland

Rutland on krahvkond Inglismaa keskosas. Rutland on nii pindalalt kui rahvaarvult Inglismaa väikseim ajalooline krahvkond.
Haldusüksusena on Rutland tervikomavalitsus.
Krahvkonnas on 2 linna: Oakham ja Uppingham.
Johann Arro

Johann Arro (25. aprill 1865 Polli vald, Viljandimaa – 24. veebruar 1928) oli Eesti riigikohtunik.
Ta lõpetas 1895. aastal Tartu ülikooli õigusteaduskonna, Eesti Üliõpilaste Seltsi vilistlane. 
Ta oli vandeadvokaat Riias kuni 1919, aastani, 1919 kohtu-uurija Tallinnas, 1920–1928 riigikohtunik, alates 1922. aastast abiesimees.
Täievoliline esindaja

Täievoliline esindaja (vene keeles "полномочный представитель", kõnekeeles polpred, "полпред") oli Venemaa SFNV ja Nõukogude Liidu poolt aastail 1918–1941 kasutatud diplomaatilise esinduse juhi ametinimetus.
Kuni maailmarevolutsiooni lõpliku võiduni oli vajalik pidada diplomaatilisi esindusi välisriikides. Sel otstarbel kaotati Rahvakomissaride Nõukogu dekreediga 4. juunil 1918 seni kasutusel olnud diplomaatiliste esindajate ametiastmed ja asendati ühtse diplomaatilise esindaja ("polpred") ametinimetusega. Selle uuenduse põhjenduseks toodi seni kasutusel olnud diplomaatiliste esindajate ja esinduste ebavõrdsus, kuna ainult suurriigid omavahel võisid suursaadikuid vahetada. 
Ka Eestisse lähetati pärast Vabadussõda täievoliline esindaja ja asutati Tallinnasse täievoliline esindus ("polpredstvo"), mitte saatkond, nagu seda kirjanduses mõnikord nimetatakse. Eesti lähetas Moskvasse saadiku ja Moskvas oli Eesti saatkond.
Nõukogude Liidu Ülemnõukogu Presiidiumi seadlusega täievolilise esindaja ametinimetus kaotati 9. mail 1941 ja asendati üldkasutatavate suursaadiku, saadiku (erakorralise ja täievolilise saadiku, mitte erakorralise saadiku ja täievolilise ministri, vältimaks sõna "minister", millist sõna sel ajal Nõukogude Liidus ei kasutatud) ja alalise esindaja (asjadeajaja) ametiastmega.
Silicon Valley piraadid

"Silicon Valley piraadid" (inglise Pirates of Silicon Valley) on 1999. aastal ilmunud Ameerika Ühendriikide film, mis põhineb Paul Freibergeri ja Michael Swaine'i raamatul "Fire in the Valley: The Making of The Personal Computer". Film jutustab personaalarvuti tekkimisest ja arengust ning Apple ja Microsofti konkurentsist.
Peaosi mängivad Anthony Michael Hall (kehastab Bill Gatesi) ja Noah Wyle (kehastab Steve Jobsi).
Nikolai von Baggehufvudt

Nikolai von Baggehufvudt (27. august/4. september 1872 Peterburi – 2. detsember 1939) oli Eesti advokaat.
Ta lõpetas 1872. aastal Peterburi õigusteadusliku kooli.
Ta teenis Vene kohtuministeeriumis, oli 1911–1917 Peterburi ringkonnakohtu liige. Riiginõunik.
Eestisse tulnud, oli ta Scheeli panga ametnik, alates 1925. aastast kuni surmani vandeadvokaat Tallinnas.
Terje Trei

Terje Trei (sündinud 1. mail 1967 Põltsamaal) on Eesti õmblustööstuse tehnoloog ja poliitik, XI, XII ja XIII Riigikogu koosseisu liige.
2009 valiti ta Põltsamaa linnavolikogu liikmeks. 2007. aasta Riigikogu valimistel sai ta 681 häält, kuid valituks ei osutunud. Riigikogu juhatuse otsusega sai Terje Trei XI Riigikogu liikmeks alates 17. juunist 2010 seoses Margus Lepiku tagasiastumisega ja Urmas Kruuse kohast loobumisega. Ta oli XI Riigikogu Reformierakonna fraktsiooni liige 2010–2011. 14. novembrist 2011 oli ta XII Riigikogu liige, asendades lapsehoolduspuhkusel olevat Kaja Kallast. Pärast Kallase tööle naasmist 2. juulil 2012 jätkas ta tööd Riigikogus Raivo Järvi asendusliikmena. Trei volitused lõppesid 10. detsembril 2012 seoses justiitsministri kohustustest vabastatud Kristen Michali riigikogu liikme volituste taastumisega. 1. jaanuaril 2014 sai ta taas Riigikogu liikmeks seoses Maret Maripuu volituste lõppemisega.
Ta sai 2015. aasta Riigikogu valimistel 557 häält ning osutus valituks kompensatsioonimandaadiga.
Töökohad.
Ta on Reformierakonna liige 2002. aastast alates.
Roman Birkenberg

Roman Valerius Birkenberg (14. mai 1885 Nehatu vald, Harjumaa – 19. detsember 1969 Viin, Austria) oli eesti advokaat.
Ta lõpetas Tallinna Nikolai Gümnaasiumi, õppis aastatel 1907–1911 Tartu ülikooli õigusteaduskonnas.
1919–1937 oli ta vandeadvokaat Tallinnas.
Max Bock

Max Bock (16. aprill 1885 Tallinn – 29. aprill 1948 Reichholzried Kempteni lähedal) oli Eesti advokaat.
Ta lõpetas Tallinna Nikolai Gümnaasiumi, õppis aastast 1906 Tartu ülikoolis õigusteadust ja arstiteadust, lõpetas 1912. aastal Jaroslavli Demidovi Juriidilise Lütseumi.
Alates 1912. aastast oli ta vandeadvokaadi abi, hiljem vandeadvokaat Tallinnas, Eesti Ajutise Maanõukogu, Asutava Kogu ja I Riigikogu liige. 
1940. aastal asus Saksamaale, kus oli 1940–1945 Warthegaus kohtuametnik.
Waldemar Bock

Waldemar Bock (25. juuli 1884 Tallinn – 29. november 1947 Berliin) oli Eesti advokaat.
Ta lõpetas Peterburi ülikooli, Korporatsioon Nevania vilistlane.
Aastail 1922–1940 oli ta vandeadvokaat Tallinnas, 1941 asus Saksamaale.
Siegfried von Bremen

Siegfried Adam Nikolai Benedikt von Bremen (7/19. mai 1886 Tallinn – 3. mai 1979 Bad Pyrmont) oli Eesti advokaat.
Siegfried von Bremen lõpetas Peterburis Püha Anna Kooli, õppis aastast 1905 Tartu Ülikoolis õigusteadust, lõpetas 1910 aastal Kaasani ülikooli (cand. jur.). Korporatsioon Estonia liige.
Ta oli 1911–1917 advokaat Pärnus, 1918. aastal Pärnu Linnavolikogu liige, küüditati 1918 bolševike poolt Siberisse, pöördus tagasi, 1919–1920 sõdis bolševike vastu, 1920–1923 elas Saksamaal. 1923–1926 vandeadvokaadi abi (alates 1924 Advokatuuri liige), 1926–1939 vandeadvokaat Tallinnas. 
1929–1935 Tallinna Linnavolikogu liige, 1931–1938 Saksa Kultuuromavalitsuse liige. 
1939. aastal asus Saksamaale.
Ta abiellus 27. detsembril 1912/8. jaanuaril 1913 Sadukülas Bertha von Bergmanniga, neil oli kolm poega.
Valter Ever

Valter Ever (6. november 1902 Tallinn – 10. juuli 1981 Stockholm) oli eesti advokaat ja kergejõustiklane.
Ta lõpetas 1925. aastal Tartu Ülikooli, Korporatsioon Vironia vilistlane.
Osales Vabadussõjas.
Ta osales kergejõustiklasena 1924. aasta suveolümpiamängudel.
1926 vandeadvokaat August Rei abi, 1931–1940 vandeadvokaat Tallinnas. 
Ta põgenes 1944. aastal Rootsi.
Martin Grossholm

Martin August Grossholm, ka Martin Grosholm (9. juuli 1896 Vatla mõis, Läänemaa – 12. august 1966 Tallinn) oli eesti advokaat.
Ta lõpetas 1924. aastal Tartu Ülikooli õigusteaduskonna, Korporatsioon Ugala vilistlane.
Ta osales Vabadussõjas, 1924–1926 merendusametnik Tallinnas, 1925–1930 vandeadvokaadi abi, 1930–1940 vandeadvokaat Tallinnas, alates 1934 Kaubandus-Tööstuskoja vannutatud dispašöör. 
1941. aastal põgenes ametireisil olles Rootsi, pärast Teist maailmasõda pöördus Eestisse tagasi, oli vangis.
Martin-August Grosholm suri 12. augustil 1966 Tallinnas ja ta maeti 15. augustil 1966 Metsakalmistule.
Konstantin Hallik

Konstantin Hallik (15. aprill 1899 Harkov – 7. august 1943 Vjatlag, Kirovi oblast) oli eesti advokaat.
Ta lõpetas 1925. aastal Tartu Ülikooli õigusteaduskonna, Üliõpilasselts Concordia vilistlane.
1930–1940 oli ta vandeadvokaat Tallinnas. 
Arreteeriti NKVD poolt 14. juunil 1941 Tallinnas.
Gustav Härm

Gustav Härm (19. detsember 1898 Saku vald, Harjumaa – 12. august 1984 North Hollywood, California osariik, USA) oli eesti advokaat.
Ta lõpetas 1926. aastal Tartu Ülikooli õigusteaduskonna, oli üliõpilasseltsi Concordia ja korporatsiooni Rotalia vilistlane.
Härm võitles Esimeses maailmasõjas ja Vabadussõjas. Aastatel 1926–1931 töötas ta vandeadvokaat Erich Eeki abina, seejärel vandeadvokaadina Keilas. 
1944. aastal põgenes Saksamaale. Sealt siirdus ta Ameerika Ühendriikidesse. Ta suri 1984. aastal California osariigis North Hollywoodis.
Aarne Jaks

Aarne Jaks (kuni 1939. aastani Arnold Jaks; 11. veebruar 1895 Narva – 18. veebruar 1941 Otepää) oli eesti advokaat.
Ta lõpetas aastal 1914 Narvas gümnaasiumi. Õppis aastast 1914 Tartu Ülikooli õigusteaduskonnas, lõpetas selle 1922. aastal, Korporatsioon Sakala vilistlane.
Osales Esimeses maailmasõjas ja Vabadussõjas, 1920–1922 Sõjaringkonnakohtu kohtuameti kandidaat, 1922–1928 kohtu-uurija Tartus ja Tallinnas, 1928–1939 vandeadvokaat Tallinnas, 1939–1940 vandeadvokaat Otepääl. 
Tappis end enne NKVD poolt arreteerimist.
Ernst Jürmann

Ernst Jürmann (25. märts 1879 Meeri vald, Tartumaa – 7. august 1939) oli eesti advokaat.
Ta lõpetas 1903. aastal Peterburi ülikooli. 
1903–1906 oli ta kohtuametnik Peterburis ja Riias, 1906–1910 vandedvokaadi abi, võeti advokatuuri vastu 1910, Vabadussõja ajal kohtuametnik ja kohtu-uurija, 1920. aastast kuni surmani vandeadvokaat Tallinnas. 1925–1928 Eesti Panga ja 1928–1938 Pikalaenu Panga juriskonsult.
August Kitzberg (advokaat)

August Kitzberg (ka August Vladimir Kitzberg; 29. juuni 1895 Ruhja – 11. detsember 1941 Ussollagi vangilaager, Permi oblast) oli eesti advokaat.
Ta lõpetas aastal 1916 Peterhofis Aleksander Teise Gümnaasiumi. Õppis aastatel 1916–1917 Tartu Ülikooli arstiteaduskonnas, aastatel 1920–1921 Läti Ülikooli õigusteaduskonnas, aastatel 1921–1923 Tartu Ülikooli õigusteaduskonnas, mille lõpetas. Oli Eesti Üliõpilaste Seltsi vilistlane.
Ta osales Esimeses maailmasõjas ja Vabadussõjas, 1920 Riias Eesti konsulaadi sekretär, 1923–1924 ministeeriumiametnik, 1924–1931 vandeadvokaat Ilmar Tannebaumi abi, 1924–1927 Harju maavalitsuse juriskonsult, alates 1924 Tallinna Eesti Põllumeeste Seltsi juhatuse liige, Tallinna Linnapanga nõukogu liige. 1931–1940 oli ta vandeadvokaat Tallinnas. 
Arreteeriti NKVD poolt 29. juunil 1941 Tallinnas, suri vangilaagris.
Bernhard Klaarmann

Bernhard Klaarmann (5. aprill 1894 Tartu – 1. märts 1961 Tartu) oli eesti advokaat.
Ta lõpetas aastal 1916 Hugo Treffneri Gümnaasiumi, asus aastal 1916 Tartu Ülikooli arstiteaduskonda, õppis aastatel 1920–1924 Tartu Ülikooli õigusteaduskonnas, mille lõpetas. Oli Eesti Üliõpilaste Seltsi vilistlane.
1917–1918 oli ta bolševike poolt vangistatud ja saadeti Eestist välja, osales Vabadussõjas, 1920. aastal lõpetas suurtükiväe lipnikuna Sõjakooli. 1924–1926 Viljandi Rahukogu kohtuameti kandidaat, 1927–1932 vandeadvokaadi abi Tallinnas, 1932–1940 vandeadvokaat Tallinnas.
Edgard Koch

Edgard Koch (10. oktoober 1857 Tallinn – 6. aprill 1941 Hagenow) oli Eesti advokaat.
Ta lõpetas 1882 Tartu ülikooli õigusteaduskonna, Korporatsioon Estonia vilistlane.
Ta oli 1882–1887 Eestimaa Ülemmaakohtu kohtuameti kandidaat, 1887–1889 ülemmaakohtu ja Tallinna rae advokaat, 1880–1889 vandeadvokaadi abi, 1889–1939 vandeadvokaat Tallinnas. 1919 Vannutatud Advokaatide Nõukogu asutajaliige. 
Läks ümberasujana Saksamaale.
Juhan Kurvits

Juhan Kurvits (ka Johan Kurvits; 13. jaanuar 1895 Laatre vald, Pärnumaa – 28. märts 1953 USA) oli eesti advokaat.
Ta lõpetas aastal 1918 Pihkva Maamõõtjate Kooli, Õppis aastal 1918 Moskva Põllumajanduse Instituudis, aastatel 1919–1920 Ivanovo-Voznessenski Polütehnilises Instituudis. Aastatel 1921–1928 õppis ta Tartu Ülikooli õigusteaduskonnas, mille lõpetas. Ta oli Korporatsioon Vironia vilistlane.
1929–1933 oli ta vandeadvokaat Johan Madissoni, 1933–1935 vandeadvokaat Eugen Erbe abi Tallinnas, 1935–1940 vandeadvokaat samas. 1944 lahkus Eestist, suri USA-s.
Aleksei Lelle

Aleksei Lelle (25. märts 1883 Võlla vald, Pärnumaa – 1. mai 1937) oli eesti advokaat.
Ta lõpetas 1914. aastal Peterburi ülikooli.
Ta oli 1914–1915 Peterburi Sõjaringkonnakohtu ametnik, 1915–1917 vandeadvokaadi abi Peterburis, 1918–1920 Kaubandus-tööstusministeeriumi ametnik Pärnus ja Tallinnas ja juriidilise komisjoni liige, 1919. aastast kuni surmani vandeadvokaat Tallinnas.
Oskar Lutz

Gustav Oskar Lutz (1. aprill 1902 Tallinn – 5. august 1975 Hannover) oli Eesti advokaat.
Ta lõpetas 1925. aastal Tartu Ülikooli, kus oli õppinud õigusteadust, ja oli korporatsiooni Fraternitas Academica liige.
Ta oli 1925–1931 vandeadvokaat Alexander von Stackelbergi abi Tallinnas, 1931–1939 samas vandeadvokaat. 30. novembril 1939 vabastati ta Vabariigi Valitsuse otsusega Eesti kodakondsusest. 
Asus seejärel Saksamaale, kus elas 1940–1945 Birkensteinis Jarocini lähedal (praeguse haldusjaotuse järgi Jarocini maakonnas Suur-Poola vojevoodkonnas). Oli kaks aastat ameeriklaste käes Kornwestheimis (Ludwigsburgi kreisis Stuttgardi ringkonnas Baden-Württembergi liidumaal) vangis. 
1950–1955 oli ta advokaat ja alates 1955 notar Hannoveris.
Boris Melts

Boris Melts (22. november 1901 Karula vald, Võrumaa – 1977 Valga) oli eesti advokaat.
Ta lõpetas 1925. aastal Tartu Ülikooli õigusteaduskonna ja oli üliõpilasseltsi Liivika vilistlane.
Osales Vabadussõjas. 
Aastatel 1925–1926 oli ta kohtuameti kandidaat, 1926–1931 vandeadvokaat Rein Eliaseri abi, 1931–1940 vandeadvokaat Haapsalus. 
Ta oli ka ühistegelane. Siseministri käskkirjaga nr. 60 – 23. jaanuarist 1937 nimetati ta Läänemaa tuletõrjebrigaadi pealikuks.
Nikolai Metslov

Nikolai Metslov, (ka Nikolaus Metslov; 4. september 1903 Paadrema vald, Läänemaa – 8. märts 1992 Stockholm) oli eesti ajakirjanik, ametiühingujuht ja advokaat.
Ta lõpetas 1928. aastal Tartu Ülikooli õigusteaduskonna, Üliõpilasselts Concordia ja Korporatsioon Ugala vilistlane.
Ta oli 1922–1929 Vaba Maa ajakirjanik ja ka Eesti Ajakirjanikkude Ühingu juhatuse liige. Aastail 1928–1934 vandeadvokaadi abi Tallinnas, 1934–1940 vandeadvokaat samas. 
Ta põgenes 1944. aastal Rootsi. Ka seal alustas ta juristitööd, oli Eesti Juristide Ühingu asutajaid, selle aseesimees ja juhatuse liige. 1950. aastail oli ta Eesti Meremeeste Uniooni esimees.
Hermann von Nottbeck

Hermann Walter Eugen Johann von Nottbeck (16. aprill 1884 Tallinn – 24. juuni 1941 Danzig) oli Eesti advokaat.
Ta lõpetas 1910. aastal Tartu ülikooli õigusteaduskonna ("cand. jur."), Korporatsioon Estonia vilistlane.
1910–1911 oli ta vandeadvokaadi abi Pärnus ja Viljandis, 1911–1913 Pärnu linnasekretär, 1913–1918 Pärnu notar. Aastail 1918–1920 elas ta Riias ja Saksamaal, 1920–1923 vandeadvokaadi abi ja 1923–1940 vandeadvokaat Tallinnas. 
Läks ümberasujana Saksamaale.
Hans Paris

Hans Valter Paris (2. juuli 1899 Tartu – 28. juuni 1941) oli eesti advokaat ja sõjaväelane (kapten).
Ta lõpetas 1925. aastal Tartu Ülikooli õigusteaduskonna, Korporatsioon Fraternitas Estica vilistlane.
Ta osales Vabadussõjas, oli 1925–1926 kohtunik Rakveres ja Tapal, 1927–1934 Sõjaministeeriumi ja Kaitseministeeriumi juriskonsuldi abi, 1934–1936 ja 1938–1940 vandeadvokaat Tallinnas. 
Arreteeriti 6. jaanuaril 1941 Tallinnas NKVD poolt, tribunal 22. aprillil 1941, (§ 58 1-a) ja lasti maha.
Sergei Paul

Sergei Paul (30. mai 1892 Laimjala vald, Saaremaa – 24. märts 1942 Solikamski vangilaager, Molotovi oblast) oli eesti advokaat.
Ta õppis aastatel 1910–1915 Tartu ülikoolis õigusteadust.
Ta sõdis Vene kodusõjas Denikini armees, hiljem opteerus Eestisse. Sergei Pauli kodune keel oli vene keel. 
1934. aastal oli ta Nõukogude Liidu täievolilise esinduse juriskonsult ja ühtlasi vapside propagandajuht. Aastatel 1935–1941 oli ta vandeadvokaat Tallinnas. 
Arreteeriti NKVD poolt 27. märtsil 1941.
Paul Peterson

Paul Peterson (28. oktoober 1891 Uue-Vändra vald, Pärnumaa – 28. november 1961 Buenos Aires) oli eesti advokaat.
Ta õppis 1912–1916 Tartu ülikooli õigusteaduskonnas, lõpetas 1917 Moskva ülikooli.
1918. aastal oli ta Eesti Vabariigi prokuröri abi, 1919–1923 vandeadvokaadi abi, 1923–1939 vandeadvokaat Tallinnas. 
1944. aastal läks ta Rootsi ja sealt Argentinasse.
Helene Poska-Niinemann

Helene Poska-Niinemann (kuni 1928. aastani Helene Poska; 5. juuni 1907 Tallinn – 20. veebruar 1939 Tallinn) oli eesti advokaat.
Ta lõpetas 1931. aastal Tartu Ülikooli õigusteaduskonna, Korporatsioon Amicitia vilistlane.
Ta oli 1930–1931 kohtuametnik, 1931–1936 vandeadvokaat Jaan Teemanti abi Tallinnas, seejärel kuni surmani vandeadvokaat samas.
Ta oli Jaan Poska tütar.
Töövõtja

Töövõtja (ka tööettevõtja) on inimene või ettevõte, kes võtab lepingu alusel teha mingi töö. Lepingu teist osapoolt nimetatakse tööandjaks.
Näiteks töövõtulepinguga kohustub töövõtja valmistama või muutma asja või saavutama teenuse osutamisega muu kokkulepitud tulemuse (töö), tellija ehk tööandja aga kohustub maksma selle eest töötasu.
Randy Savage

Randall Mario Poffo (ka Randy Savage, hüüdnimi "Macho Man"; 15. november 1952 Columbus, Ohio osariik – 20. mai 2011 Seminole, Florida osariik) oli ameerika WWF, nüüdsest WWE maadleja. Tema tiimikaaslane oli The Ultimate Warrior.
Ta suri 20. mail 2011 südame seiskumisse auto roolis.
Majandusharu

Majandusharu on majanduse osa, mille ettevõtted ja asutused tegelevad tooraine hankimisega loodusest, tooraine töötlemisega ja teenuste osutamisega.
Materiaalse tootmise majandusharud:
Mittemateriaalse tootmise ja teeninduse majandusharud:
Näljastreik

Näljastreik on vägivallatu vastupanu või surveavaldamise meetod, milles osalejad paastuvad poliitilise protesti märgina või püüdes tekitada teistes süütunnet, tavaliselt eesmärgiga saavutada poliitiline muutus.
Enamik näljastreikijaist tarvitab vedelikke, kuid mitte tahket toitu. Näljastreigil pole mõju, kui teave sellest ei jõua inimesteni, kellele tahetakse sellega mõju avaldada, olgu siis neid muretsema või häbenema pannes.
Juhtudel, kui näljastreikija satub organisatsiooni või riigi võimusse, kelle vastu ta protestib, katkestatakse näljastreik sageli sunniviisilise toitmisega.
Euroopa sotsiaalharta

Euroopa sotsiaalharta on Euroopa Nõukogu inimõigusi kaitsev rahvusvaheline leping, mis sätestab inimeste sotsiaalsed ja majanduslikud põhiõigused ning kehtestab järelevalvemehhanismi, et tagada nende õiguste järgimine hartaga ühinenud riikides. Euroopa sotsiaalharta allkirjastati 18. oktoobril 1961. aastal Torinos. Harta parandatud ja täiendatud versioon allkirjastati 3. mail 1996. aastal Strasbourgis.
Euroopa sotsiaalharta (1996.a. parandatud ja täiendatud versioon) sätestab järgmised sotsiaalsed põhiõigused: 
Euroopa Nõukogu 47 liikmesriigist on sotsiaalharta ratifitseerinud 43 riiki, sealhulgas kõik Euroopa Liidu liikmesriigid, aga ka Venemaa Föderatsioon, Ukraina, Moldova, Armeenia, Gruusia, Aserbaidžaan, Türgi, Albaania jt. Eesti ratifitseeris Euroopa sotsiaalharta 31. mail 2000. aastal ning harta jõustus Eesti suhtes 1. oktoobril 2000.
Sotsiaalharta ratifitseerimisel peab iga lepinguosaline riik tunnistama ennast seotuks vähemalt 16 harta artikliga 31-st või 63 nummerdatud lõikega 98-st. Seega ei ole harta automaatselt siduv kogu mahus ning lepinguosalistel riikidel on võimalik jätta mõned harta sätted ratifitseerimata. Sotsiaalharta ratifitseerimisel 2000. aastal tunnistas Eesti ennast seotuks harta 79 nummerdatud lõikega 98-st. 2012. aastal ratifitseeris Eesti täiendavalt 8 harta nummerdatud lõiget, sh. artikli 26 (õigus väärikale kohtlemisele töökohal) ja artikli 30 (õigus kaitsele vaesuse ja sotsiaalse tõrjutuse eest), mis algselt jäid ratifitseerimata. Eesti ei ole seni seotud veel harta 11 nummerdatud lõikega, sh artikliga 23 (vanurite õigus saada sotsiaalset kaitset) ja artikliga 31 (õigus eluasemele).
Sotsiaalhartaga võetud kohustuste kohta peab iga lepinguosaline riik esitama igal aastal aruandeid. Harta artiklid on jagatud nelja temaatilisse gruppi, mistõttu iga artikli kohta esitatakse aruanne kord nelja aasta jooksul. Riikide aruanded vaatab läbi Euroopa Sotsiaalõiguste Komitee, kes teeb järeldused, kas riigid täidavad võetud kohustusi või mitte.
9. novembril 1995. aastal allkirjastati Strasbourgis Euroopa sotsiaalharta lisaprotokoll kollektiivkaebuste süsteemi kohta, mis annab tööandjate ja ametiühingute siseriiklikele ja rahvusvahelistele esindusorganisatsioonidele ning Euroopa Nõukogu juures nõuandva staatusega rahvusvahelistele valitsusvälistele organisatsioonidele võimaluse esitada Euroopa Sotsiaalõiguste Komiteele kollektiivkaebusi sotsiaalharta sätete rakendamise kohta lepinguosalises riigis. Kollektiivkaebuste lisaprotokolliga on 2014. aastaks ühinenud 15 riiki. Eesti ei ole kollektiivkaebuste lisaprotokolli ratifitseerinud.
Ohulähedane

Ohulähedane (inglise "near threatened", lühendatult NT) on üks Rahvusvahelise Looduskaitseliidu punase nimestiku ohustatuse kategooriatest, mis määratakse elusolevale taksonile.
Rahvusvaheline Looduskaitseliit peab ohulähedaste liikude puhul oluliseks nende seisundi pidevat jälgimist ja uuesti hindamist kindlate ajavahemike järel.
Ohulähedaseks liigitatakse takson, mille ohustatus on muutunud märgatavaks, näiteks on toimunud või toimumas leviala või arvukuse kiire vähenemine. Alates 2001. aastast on ohulähedaste liikide hulka paigutatud varem kaitsest sõltuvate kategooriasse kuulunud liigid.
Hallhai

Hallhai ("Carcharhinus") on hallhailaste sugukonda kuuluv haide perekond.
Perekonda kuulub 35 liiki:
The Ultimate Warrior

James Brian Hellwig (hüüdnimed Warrior, The Ultimate Warrior ja Dingo Warrior; 16. juuni 1959 – 8. aprill 2014) oli Ameerika Ühendriikide "wrestler" (WWF).
Warrior

Warrior (inglise 'sõdalane') on järgmiste isikute ning asjade nimi:
Aasia lõvi

Aasia lõvi ehk india lõvi ("Panthera leo persica") on lõvi alamliik.
Aasia lõvi on esindatud ka Tallinna loomaaias.
Juha Hänninen

Juha Pekka Hänninen (sündinud 11. septembril 1959 Oulus) on Soome munitsipaalpoliitik ning endine sõjaväelane ja poksija.
Hänninen oli poolraskekaalus (kuni 81 kg) neljakordne Soome meister aastatel 1981-1984.
Hänninen osales 1984. aasta Los Angelese olümpiamängudel poolraskekaalus (kuni 81 kg), kuid kaotas I ringis oma kohtumise ja jäi edasisest medaliheitlusest välja. Ta osales poolraskekaalus (kuni 81 kg) 1981. aastal Tamperes 24. Euroopa meistrivõistlustel, kuid kaotas I ringis oma kohtumise ja jäi edasisest medaliheitlusest välja ning 1983. aastal Varnas 25. Euroopa meistrivõistlustel, kuid kaotas veerandfinaalis oma kohtumise hilisemale hõbemedalivõitjale Paweł Skrzeczile (Poola) ja jäi edasisest medaliheitlusest välja.
Hänninen oli elukutselt sõjaväelane (auastmelt kapten), kuid läks 2010. aastal erru. Ta on 2000. aastast olnud Oulu linnavolikogu liige ning on peamiselt tegelenud spordi-, tervise- ja sotsiaalküsimustega.
Burger King

Burger King Corporation (lühend BK) on Ameerika Ühendriikide kiirtoidurestoranide kett.
2010. aastal tegutses Burger King 73 riigis. Restoranide arv oli umbes 12 200. Varem on söögikohad olnud ka Austraalias, Colombias, Kreekas, Omaanis, Prantsusmaal, ja Ukrainas. Burger King tegutseb alates 2020. aastast ka Eestis.
Burger King müüb peamiselt hamburgereid, friikartuleid, salateid, karastusjooke, piimakokteile ja magustoite. Selle kõige kuulsam burger on Whopper.
Ajalugu.
Burger King asutati 1953. aastal Florida osariigis Jacksonville'is. Burger Kingi peakorter asub Miamis.
Nikolai Trubetskoi

Nikolai Sergejevitš Trubetskoi (Никола́й Серге́евич Трубецко́й; 16. aprill 1890 Moskva – 25. juuni 1938 Viin) oli vene lingvist.
1920. aastal emigreerus Nikolai Trubetskoi Bulgaariasse ja pidas loenguid aastail 1920–1922 Sofia ülikoolis.
Aastail 1922–1938 oli Nikolai Trubetskoi Viini ülikooli slaavi filoloogia professor.
Eriti oluline on olnud tema panus fonoloogiasse. Tema peateos on "Fonoloogia alused" ("Grundzüge der Phonologie", 1939).
Tema tööd olid üheks keskseks aluseks Praha lingvistilise ringi käsitlusele strukturaallingvistikast.
Pere.
Nikolai Trubetskoi kuulus leedu päritolu Vene Trubetskoide aadlisuguvõssa. Tema isa vürst Sergei Trubetskoi oli filosoof.
Noraki pais

Noraki pais (varem Nureki) on Noraki hüdroelektrijaama pais Vahši jõel Tadžikistanis. 304 meetri kõrgune pais on maailma kõrgeim.
Noraki hüdroelektrijaama võimsus on 3015 megavatti. Seal toodetakse kuni kolmveerand riigis tarbitavast elektrienergiast. Tadžikistan ei suuda siiski oma elektrienergiavajadust ise katta.
Noraki pais ehitati aastatel 1961–1980.
Kalakass

Kalakass ("Prionailurus viverrinus") on kaslaste sugukonda kuuluv imetaja.
Levila.
Kalakass elab Lõuna- ja Kagu-Aasias.
Taksonoomia.
Liiki pakkus välja Edward Turner Bennett 1833. aastal, kirjeldades Josiah Marshall Heathi poolt Indiast saadetud kaslase nahka:
""Felis viverrinus". Punakaskollakashall kass, alt valge; mustavöödilise pea, kukla, selja, põse ja kurguga; mustatähniliste külgede, kõhu ja jalgadega. Kere pikkus koos peaga 33 tolli; ärarebitud saba pikkus 7, väliskõrv 14." "Ülapinna värvus on üsnasügav kollakas hall, kusjuures üksikud karvad on aluse juures tõmmud, keskel kollakad ning lühikeste mustade otstega. Mustad vöödid ja tähnid moodustuvad karvadest, millel on vähe kollast ja palju pikemad mustad otsad. Üks pikivööt kulgeb kummalgi küljel alates sisemisest silmanurgast kõrvast kõrgemalt peaaegu õlani; teine kulgeb seesmisemalt sama kauguseni tahapoole ning eestpoolt pisut katkeb; ja nende vahel kiirul on jäänus keskmisest vöödist, mis laubal laguneb kahekordseks tähnide reaks; need ja kaks külgnevat vööti jagunevad eesotsas väga väikesteks tähnideks silmade vahel..."
Elupaigad.
Kalakass elab tihedas taimkattes vee lähedal. Kalakass elutseb märgalade lähedal, näiteks soistel aladel, kaldatihnikutes ja mangroovimetsades. 
Välimus ja suurus.
Kalakass on kodukassist umbes kaks korda suurem. Tema tüvepikkus on 57–78 cm. Saba on võrdlemisi lühike, 20–30 cm pikk. 
Emane kalakass kaalub 5,1–6,8 kg ja isane 8,5–16 kg.
Kalakassi esikäppade küüned ei tule lõpuni sisse, varvaste vahel on ujulestad. 
Tema karvkate, mis on kohastunud pikemaks ajaks vees viibimiseks, on kahekihiline.
Eluviis.
Arvatakse, et ta on peamiselt öise eluviisiga. 
Kalade püüdmiseks on tal olemas ujumisoskus. Ta suudab ujuda pikki vahemaid, isegi vee all.
Toitumine.
Kalakass toitub peamiselt kaladest. 
Ohustatus.
Märgalade hävimise tõttu kuulub kalakass ohustatud liikide hulka.
Loomaaed.
Kalakass on esindatud ka Tallinna loomaaias.
Londoni krahvkond

 
Londoni krahvkond (inglise keeles "County of London") oli krahvkond Suurbritannias Inglismaal aastail 1889–1965. Tänapäeval langevad endise krahvkonna piirid enam-vähem kokku alaga, mis tuntakse sise-Londoni nime all. 
Londoni krahvkond oli nii haldus- kui ka tseremoniaalkrahvkond.
Londoni krahvkond loodi kohaliku omavalitsuse õigusaktiga aastast 1888 koos teiste halduskrahvkondadega. Halduslikult kuulus Londoni krahvkonda ka City of London, kuid tseremoniaalselt esindas viimane end iseseisvalt. 
Aastal 1900 jagati krahvkond 28 linnaosaks ("metropolitan boroughs"). 
Londoni krahvkonna territoorium oli 1911. aastal 302,77 km², aastal 1961 veidi suurenenud – 303,12 km².
Elanike arv samal ajal oluliselt vähenes: 4 521 685 (1911) ja 50 aastat hiljem: 3 200 484 (1961).
Londoni kohaliku võimu residentsina ehitati Thamesi kaldale Lambethis uusbarokses stiilis County Hall, mille pidulikult avas aastal 1922 kuningas George V . See hoone sai Londoni krahvkonna võimuorgani Londoni Krahvkonnanõukogu ("London County Council") asupaigaks.
Aastal 1965 Londoni krahvkond kaotati ja asendati territoriaalselt oluliselt suurema haldusüksusega Suur-Londoniga ("Greater London").
Niko Jokinen

Niko Jokinen (sündinud 28. detsembril 1987 Helsingis) on Soome endine poksija.
Jokinen osales harrastajana kokku 108 kohtumisel, millest võitis 75 ja kaotas 33 kohtumist.
Jokinen oli keskkaalus (kuni 75 kg) kahekordne Soome meister aastatel 2007–2008.
Jokinen osales keskkaalus (kuni 75 kg) 2007. aastal Chicagos 14. maailmameistrivõistlustel, kuid kaotas II ringis oma kohtumise ja jäi edasisest medaliheitlusest välja.
Jokinen poksis juunist 2008 kuni maini 2014 elukutselisena. Ta on pidanud kokku 24 kohtumist ning on võitnud neist 22 (neist 7 nokaudiga) ja kaotanud 2 kohtumist (neist 1 nokaudiga). Tema treener ja mänedžer oli endise tuntud poksija Olli Mäe poeg Pekka.
Edis Tatli

Edis Tatli (sündinud 13. augustil 1987 Prizrenis Kosovos) on Soome poksija, rahvuselt albaanlane.
Tatli oli kokku kahekordne Soome meister – helveskaalus (kuni 48 kg) 2004. aastal ja kukk-kaalus (kuni 54 kg) 2005. aastal.
Elukutselisena.
Tatli jätkas oktoobrist 2007 poksimist elukutselisena. Tema treener ja mänedžer on endise tuntud poksija Olli Mäe poeg Pekka.
Ta on pidanud (seisuga 6. mai 2017) kokku 31 kohtumist ning on võitnud neist 29 (neist 10 nokaudiga) ja kaotanud 2 kohtumist.
Anthrax

Anthrax on USA "thrash metal"'i ansambel, mis asutati 1981. aastal.
Ansambli nimi tuleb haigusest, mida Eestis tuntakse Siberi katku nime all. Bändi asutasid New Yorgis Scott Ian ja Danny Lilker. Anthrax on välja andnud 10 albumit ja 20 singlit ning teinud koostööd hiphopgrupiga Public Enemy. Sellest koostööst sündis uus "metal"'i-stiil "rap metal". Anthrax on üks neljast bändist nn "thrash metal"'i suures nelikus, kuhu kuuluvad ka Megadeth, Slayer ja Metallica. Bändi koosseis on mitu korda muutunud. Ainus algkoosseisu liige, kes on siiani bändis, on Scott Ian.
Ajalugu.
Koosseis muutus bändi algusaastatel tihti. Esimene pikaajalisem laulja oli Neil Turbin, kellega anti välja debüütalbum "Fistful of Metal". Pärast esimest albumit muutus bändi koosseis uuesti. 1985. aasta albumil "Spreading the Disease" laulis uus laulja Joey Belladonna. Bändiga liitus ka uus bassist Frank Bello, kes vahetas välja Danny Lilkeri. 
Bänd kogus kuulsust ja sai iga albumiga tuntumaks. 1987. aastal ilmus "Among the Living", 1988. aastal "State of Euphoria" ja 1990. aastal "Persistence of Time". 1992. aastal pidi bändist lahkuma laulja Joey Belladonna. Tema asemele võeti John Bush, kellega anti aastal 1993 välja album "Sound of White Noise". Järgmised albumid olid "Stomp 442" (1995) ja "" (1998). 
1990. aastatel ja 2000. aastate algul olid Anthraxil rahanduslikud raskused ja bänd oli laialimineku äärel. Nad korraldasid kiiresti Ameerika turnee ja nende üllatuseks läks piletimüük peaaegu igas esinemiskohas väga edukalt. John Bushi viimaseks albumiks Anthraxiga jäi "We've Come for You All" 2003. aastal. Aastal 2008 hakati lindistama uut albumit "Worship Music", mis valmis alles 2011. aastal. Albumil pidi esialgu laulma Dan Nelson, kuid ta lahkus bändist. Tema asemele tuli John Bush, kellega hakati samuti albumit tegema, kuid tema omakorda asendati Joey Belladonnaga, kellega album ka lõpuks ilmus. Aastal 2013 lahkus bändist pikaaegne kitarrist Rob Caggiano. Tema koha võttis üle Jonathan Donais.
Mittelinnkrahvkond

Mittelinnkrahvkond (inglise keeles "non-metropolitan county") on haldus- ja omavalitsusüksus Suurbritannias Inglismaal. 
Termin "mittelinnkrahvkond" on kasutusel alates 1974. aastast, kui haldusreformi käigus moodustati Inglismaal väljaspool Suur-Londonit 6 linnkrahvkonda ja 39 mittelinnkrahvkonda.
Mittelinnkrahvkondades loodi kohaliku võimuorganina mittelinnkrahvkonnanõukogud, mis teostavad haldusvõimu krahvkonnatasandil. Osa haldusfunktsioone on mittelinnkrahvkondades üle antud mittelinnkrahvkondade allüksustusele – mittelinnaringkondadele ("non-metropolitan districts"), kus kohaliku võimu teostavad valitavad ringkonnanõukogud. Ringkondade arv mittelinnkrahvkonnas kõigub kahest neljateistkümneni. 
Pärast seda, kui 1986. aastal linnkrahvkonnanõukogud kaotati, on krahvkonnatasandil halduskrahvkonna funktsioonides ainult mittelinnkrahvkondade nõukogud.
Järgnevatel aastatel (1995–2009) toimunud reorganiseerimiste käigus on osades mittelinnkrahvkondades kahetasandiline omavalitsusstruktuur asendatud ühetasandilisega, see tähendab, et krahvkonnatasandi ja ringkonnatasandi haldusfunktsioonid on ühitatud. Sellised krahvkonnad on saanud tervikomavalitsuse ("unitary authorities of England") staatuse. 
Vahel arvatakse mittelinnkrahvkondade nimistusse ka tervikomavalitsuse staatuse omandanud endised mittelinnkrahvkonnad.
Mittelinnkrahvkonnad (1974).
Mittelinnkrahvkondi moodustati algselt kokku 39.
Inglismaa praegused mittelinnkrahvkonnad.
Kokku on neid mittelinnkrahvkondi, kus on säilinud kahetasandiline omavalitsusstruktuur, 27 (2009).
Erkki Savolainen

Erkki Olavi Savolainen (21. august 1917 Helsingi – 26. detsember 1993 Helsingi) oli Soome poksija.
Savolainen oli kärbeskaalus (kuni 112 naela ehk 50,8 kg) Soome meister 1936. aastal ning sai Soome meistrivõistlustel kukk-kaalus (kuni 119 naela ehk 54 kg) II koha 1940. aastal ja III koha 1943. aastal.
Savolainen osales 1936. aasta Berliini olümpiamängudel kärbeskaalus (kuni 112 naela ehk 50,8 kg), kuid kaotas I ringis oma kohtumise ja jäi edasisest medaliheitlusest välja.
Sten Pentus

Sten Pentus (sündinud 3. novembril 1981 Tallinnas) on Eesti autosportlane.
Isiklikku.
Tema õde Keit on poliitik.
Ühesuunaline funktsioon

Ühesuunaline funktsioon on arvutiteaduses kasutatav funktsioon mida on suvalisel sisendil lihtne arvutada aga võttes suvalise kujutise on raske leida originaali.
Ei ole teada kas ühesuunalised funktsioonid eksisteerivad. Kui õnnestub tõestada, et ühesuunalised funktsioonid eksisteerivad, siis sellest järeldub, et keerukusklassid P ja NP ei ole võrdsed. Samas ei järeldu keerukusklasside P ja NP mittevõrdsuse tõestusest otseselt ühesuunaliste funktsioonide eksistents.
Opolje külaasundus

Opolje külaasundus ("Опо́льевское се́льское поселе́ние", soome keeles "Opolja") on Venemaa Föderatsiooni haldusüksus ja maaomavalitsus, mis asub Leningradi oblasti Kingissepa rajooni idaosas. Külaasundus loodi 1. jaanuaril 2006. aastal, Opolje külaasunduse vanem on Sergei Viktorovitš Sinitsõn.
Külaasunduses on 22 asulat ning 2011. aasta rahvaloenduse andmeil 2475 elanikku, rahvuselt on enim levinud venelased, soomlased ja eestlased, usult õigeusklikud ja luterlased. Külaasunduse pindala on 248 km². 
Opolje külaasunduse telefonikood on 81375, postiindeks 188455 ja ОКТМО (Ülevenemaalise administratiivüksuste registri) kood 41621440.
Geograafia.
Opolje külaasunduse territooriumi reljeef on tasane ja madal. Valdavalt kasvab seal segamets, kuid leidub ka okaspuumetsa.
Maavarad.
Külaasunduse lääneosas asuvad Sumo-Sistino savileiukoht ja Aleksejevka lubjakivileiukoht, leitud on ka turvast ja põlevkivi.
Asustus.
Opolje külaasunduses paiknevad järgmised asulad:
Neis asulais elab umbes 2500 inimest.
Sotsiaalelu.
Külaasunduse keskuses Opolje külas asuvad keskkool, kultuurimaja ning raamatukogu.
Majandus.
Minevikus olid kohalike elanike peamised elatusallikad põllumajandus ja kodukäsitöö. 1940. aastateni leidus sealkandis palju talusid.
Tänapäevalgi tugineb Opolje külaasunduse majandus põllundusele. Külaasunduse territooriumil tegutseb 31 talupidajat. Samuti asub seal aktsiaselts Opolje, mis tegeleb piima-, loomaliha- ja kartulitootmisega, ning Aleksejevka lubjatehas, mis tarvitab toormena kohalikku lubjakivi..
Opolje

Opolje on nimi, mida kannab mitu kohta: